Stormen Otto får store konsekvenser for danskerne på vinterferiens største rejsedag. Færger og tog aflyser nemlig på stribe flere afgange fra fredag eftermiddag. TV 2 VEJRET varsler vindstød af orkanstyrke flere steder i landet frem til lørdag nat – værst bliver det i Nordjylland, i Kattegatområdet og på Bornholm. Få overblikket over de foreløbige trafikale konsekvenser her. Tog Banedanmark har aflyst alle afgange på to togstrækninger i Nordjylland klokken 15 til 23 fredag. Det drejer sig om strækningerne Aalborg-Frederikshavn og Thisted-Struer. I stedet indsættes togbusser. Også Nordjyllands Trafikselskab melder om begrænset togdrift fra fredag klokken 13.30. Det er endnu usikkert, hvilke strækninger der bliver berørt. Den præcise køreplan ventes fredag morgen på trafikselskabets hjemmeside. På flere jyske strækninger vil der være timedrift, mens stormen raser. DSB og Banedanmark opfordrer til at holde øje med rejseplanen. Der vil køre færre tog mellem Aarhus og Aalborg fredag mellem klokken 14.30 og 23, skriver DSB på sin hjemmeside. Færger DFDS har aflyst Oslofærgens afgange til og fra Frederikshavn fredag på grund af stormvarslet, der forventes at ramme Nordjylland i særlig hård grad. I stedet sejler færgerne til og fra København. 520 passagerer vil blive berørt, oplyser DFDS til TV 2. De vil blive dog tilbudt afgang til/fra København og kompenseres med kilometerpenge eller bus til/fra Frederikshavn. Flere færgeafgange mellem Samsø og Hou og Samsø og Aarhus er fredag aflyst. Det oplyser Samsø Rederi på sin Facebook-side. Der er tale om i alt 11 afgange til eller fra Sælvig på Samsø i tidsrummet 12.45 til 22.00 fredag. Ærøfærgen har aflyst afgangene fra Søby klokken 14.15 og kl. 17.05, fra Fynshav klokken 15.30 og klokken 18.20. Der er også aflyst fra Ærøskøbing klokken 20.35 og fra Svendborg klokken 20.05. Alslinjen sejler sidste tur fra Fynshav kl. 8 og fra Bøjden kl. 9. Herefter indstilles sejladsen mellem Bøjden og Fynshav på grund af den kraftige blæst. Læsøfærgen aflyser afgangene fra Læsø fredag klokken 15:00 og 18:40 og fra Frederikshavn 16:15 og 20:30. Dermed bliver dagens sidste afgange fra Læsø 9:40 og fra Frederikshavn 11:30. Ø-færgen, der sejler mellem Faaborg, Lyø og Avernakø, aflyser på grund af vejret den sidste afgang fra Faaborg i dag klokken 20. Fly Ingen afgange fra Aalborg Lufthavn er på nuværende tidspunkt aflyst trods udsigt til kraftig storm, men lufthavnsdirektør Niels Hemmingsen siger til TV 2, at de følger nøje med i forhold til vindretningen og vil se tiden an. Broer Øresundsbroen er indtil videre åben. Det vurderes, at den største risiko for lukning af vejtrafikken ligger mellem klokken 20 og klokken 2 natten til lørdag. Stormen vil i dag ikke betyde en lukning for biltrafik på Storebæltsbroen. Dog forventes et forbud for vindfølsomme køretøjer i eftermiddag, som vil gælde frem til tidligt lørdag morgen. Hastighedsbegrænsning 80 kilometer i timen.

Opsummering:
DSB og Banedanmark opfordrer danskerne til at holde øje med rejseplanen.